Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 122/13)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„PIMIENTO DE GERNIKA“ / „GERNIKAKO PIPERRA“

ELi nr: PGI-ES-0673-AM01 – 22. veebruar 2016

KPN ( ) KGT (X)

1. Taotlejate rühm ja õigustatud huvi

Nimi: Comité Profesional „Gernikako Piperra o Pimiento de Gernika“ („Gernikako Piperra“ / „Pimiento de Gernika“ professionaalne komitee)

Aadress: Torre Muntsaratz, Bo Muntsaratz, 17-A. 48220, Abadiño (Bizkaia)

Tel +32 946030330; Faks +34 946063953

Koosseis: tootjad/töötlejad ( x ) muud ( )

2. Liikmesriik või Kolmas Riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõendid

☒ Tootmismeetod

☒ Seos piirkonnaga

☐ Märgistamine

☐ Muu [täpsustada]

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset dokumenti) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline

5. Muudatus(ed)

Iga muudatuse põhjalik kirjeldus ja konkreetsed põhjendused

Kavandatud muudatused on ajendatud vajadusest viia tootespetsifikaat kooskõlla praeguste oludega ja tagada põllukultuuri püsimajäämine, säilitades samal ajal lõpptoote kvaliteedi ja omadused, ilma et nõrgendataks toote ja keskkonna seost.

TOOTE KIRJELDUS

Tehakse ettepanek jätta toote kirjelduse (B osa) omaduste lõigust välja igas pakendis lubatud suurim pikkuse erinevus 2 cm, kuna ainuüksi asjaolu, et „Pimiento de Gernika“ paprika pikkus on kindlaks määratud (6–9 cm), tagab komisjoni rakendusmääruse (EL) nr 543/2011 kohaselt nõutava ühtluse. Lisaks, kuna tegemist on pooltoorete ja seetõttu väikese läbimõõdu ja pikkusega paprikatega, ei kohaldata nende müügipakendite suhtes paprika turustamisstandardit, mille kohaselt peavad piklikud paprikad olema peaaegu ühepikkused.

Igas pakendis lubatud suurim pikkuse erinevus 2 cm ei ole lõppude lõpuks paprika enda omadus, vaid turustamisnõue.

See muudatus mõjutab koonddokumendi punkti 3.2.

Seega asendatakse tekst

„Pikkus 6–9 cm. Igas pakendis lubatud suurim pikkuse erinevus on 2 cm.“

tekstiga

„Pikkus 6–9 cm.“

GEOGRAAFILINE PIIRKOND

Tehakse ettepanek muuta seda osa ja jätta pakendamispiirkond välja, sest pakendamine ise ei ole toote tootmise etapp, säilitades samal ajal kõik muud tootmisnõuded, mis mõjutavad toote kvaliteeti.

See kajastub koonddokumendi punktis 3.5, millest jäetakse välja järgmised laused: „Sellise toote viilutamise, riivimise, pakendamise jm erieeskirjad, millele registreeritud nimetus viitab“, „Ettevalmistamis- ja pakendamispiirkond on sama mis tootmispiirkond“, „Paprikasaagi tootmispiirkonnas ettevalmistamise ja pakendamise nõude eesmärk on kaitsta geograafilise tähise mainet, tagades lisaks toote ehtsusele ka selle kvaliteedi ja omaduste säilimise.“

PÄRITOLUTÕENDID

Tehakse ettepanek muuta neljandat lõiku, võttes arvesse, et üks toote päritolu tagavatest teguritest on seemned ja et seemnete ehtsus on tagatud, sest seda saavad soetada üksnes asjaomase KGTga toodete registreeritud tootjad. See tähendab, et kaitstud geograafilise tähisega toodete päritolu ja ehtsust ei taga geneetilised (DNA) või füüsikalis-keemilised analüüsid, vaid seemnete jälgitavus.

See muudatus ei mõjuta koonddokumenti.

Seega asendatakse tekst

„Toote päritolu, kvaliteedi ja jälgitavuse tagab asjaomane kontrolli- ja sertifitseerimissüsteem. See koosneb järgmistest protsessidest.

Registreeritud tootjaid varustatakse seemnetega kasvatajate ühenduste kaudu. Registreeritud põllumajandusettevõtted võivad kasvatada ainult seda liiki paprika puhul lubatud sorte. Toote päritolu ja ehtsuse tagamiseks teeb kontrolliasutus selle geneetilisi (DNA) ja füüsikalis-keemilisi analüüse.“

tekstiga

„Toote päritolu, kvaliteedi ja jälgitavuse tagab asjaomane seemnete kontrollimise ja sertifitseerimise süsteem. See koosneb järgmistest protsessidest.

Registreeritud tootjaid varustatakse sertifitseeritud seemnetega. Registreeritud põllumajandusettevõtted võivad kasvatada ainult seda liiki paprika puhul lubatud sorte. Kontrolliasutus nõuab ostusertifikaati, mis tõendab sertifitseeritud seemnete päritolu ja ehtsust.“

Tootmismeetodit käsitleva E osa esimene lõik, milles on viidatud sertifitseeritud seemnete ehtsusele:

„Kasvatajate ühendused valivad oma seemned ehtsatest sordiaretusliinidest ning varustavad nendega asjaomase geograafilise tähisega toodete registreeritud ja kaitsealadel asuvaid põllumajandusettevõtteid. Toote päritolu ja ehtsuse tagamiseks ei rakendata selle suhtes üksnes kasvatajate ühenduste poolset järelevalvet ja registreeritud kasvatajate enesekontrolli, vaid kontrolliasutus koostab ka iga-aastase auditikava.“

tekstiga

„Geograafilise tähisega toodete registreeritud ja kaitsealadel asuvad põllumajandusettevõtted tagavad toote päritolu ja ehtsuse sertifitseeritud seemnete jälgitavuse ja registreeritud kasvatajate enesekontrolliga. Lisaks koostab kontrolliasutus iga-aastase auditikava.“

TOOTMISMEETOD

Selle osa kavandatud muudatus on ajendatud vajadusest viia tootespetsifikaat kooskõlla praeguste olude ja tehnoloogia arenguga. Seepärast tehakse ettepanek võimaldada teist kasvatamistsüklit, määrata kindlaks suurim istutamistihedus, muuta saagikoristuse sagedust ning lubada masinpakendamist ja taime substraadis kasvatamist.

Tehakse ettepanek muuta tootespetsifikaadi selle osa kolmandat, viiendat, kolmeteistkümnendat ja üheksateistkümnendat lõiku järgmiselt.

1. Tootespetsifikaadi E osa kolmas lõik Lisatud on luba kasutada teist kasvatamistsüklit, kuna see, et kasvatajad töötavad kogu aeg noortaimedega, võimaldab säilitada tootekvaliteedi kogu turustusperioodi jooksul. Taimekasvatuse selline järgustamine on kooskõlas selle piirkonna traditsiooniliste kasvatustavadega. Mis puudutab istutamistihedust, siis tootekvaliteedi tagamisel on kasulik üksnes ülempiir. Väiksem tihedus ei põhjusta kvaliteedi halvenemist. See muudatus mõjutab koonddokumendi punkti 3.4. Seega asendatakse praegune sõnastus „Avamaale istutatakse paprikaid ajavahemikus aprillist maini, kasvuhoonesse või polüetüleenist tunnelisse istutamise korral nihkub istutamise aeg veebruarisse, märtsi või aprilli. Paprikad koristatakse esimesel juhul alates juunist ning teisel juhul alates aprilli keskpaigast. Saaki koristatakse põhiliselt aprillist novembrini. Istutamistihedus on 3–4 taime ruutmeetri kohta.“ järgmisega: „Avamaale istutatakse paprikaid ajavahemikus aprillist maini, kasvuhoonesse või polüetüleenist tunnelisse istutamise korral nihkub istutamise aeg veebruarisse, märtsi või aprilli; teist kasvatamistsüklit on lubatud kasutada alates juunist. Paprikad koristatakse esimesel juhul alates juunist ning teisel juhul alates aprilli keskpaigast. Saaki koristatakse põhiliselt aprillist novembrini. Istutamistihedus on kuni 4 taime ruutmeetri kohta.“

2. Viiendat lõiku muudetakse, et lisada võimalus kasvatada taime substraadis, sest seda ei pea alati mullas kasvatama. See muudatus mõjutab koonddokumendi punkti 5. „Pimiento de Gernika“ paprika kasvatamiseks sobivaid tootmispiirkondi on maastikutingimuste, linnade arengu ja taristusurve ning väikeste Baskimaa põllumajandusettevõtete tavapärase ülesehituse tõttu väga vähe. Seepärast ei vaheldata eri kultuure väga sageli ja mõnikord vaheldatakse lähisugulasliike (tomat/paprika), mistõttu arenevad mullas patogeensed mikroorganismid, mis on nii agressiivsed, et võivad taime hävitada. Need suured taimetervise probleemid ohustavad Baskimaa Atlandi ookeani rannikuala põllumajanduse tähtsaks osaks oleva „Pimiento de Gernika“ paprika püsimajäämist. „Pimiento de Gernika“ paprika peamised taimehaigused on seotud mullaga, mis tähendab, et nende peamine inokulaat on muld (mullaga seotud lagunemisel tekkinud orgaaniline aine). Neid mullaga seotud haigusi põhjustab Baskimaa autonoomse piirkonna Atlandi-äärsetes kliimavööndites peamiselt kas viirus (Potyvirus või Tobamovirus) või seen. „Pimiento de Gernika“ paprika võimalikud nakkusallikad on perekonna Fusarium spp. ja Phytophthora ssp. seened. 2014. aastal tehtud mullauuringu kohaselt leidub neid seeni 70 %-s „Pimiento de Gernika“ paprika kasvatamiseks kasutatavas mullas. Seda kinnitas 2015. aasta uuring tšilli ja paprika vastupanuvõime kohta Tobamovirus„ele („Resistencia al Tobamovirus en guindilla y pimiento“), mille korraldas Santiago Larregla. Mireia Núñez-Zofío, Santiago Larregla ja Carlos Garbisu tegid oma 2011. aasta uuringuga „Application of organic amendments followed by soil plastic mulching reduces the incidence of Phytophthora capsici in pepper crops under temperate climate“ (Crop Protection, nr 30, lk 1563–1572) kindlaks, et ainus viis mullas leiduva seenhaigusi tekitava inokulaadi (Phytophthora capsici oospoorid) inaktiveerimiseks on biodesinsektsioon. Arvestades Baskimaa Atlandi ookeani rannikuala ilmastikutingimusi on see metoodika tõhus üksnes juhul, kui seda rakendatakse kevadsuvel, mis langeb kokku „Pimiento de Gernika“ paprika kasvuperioodiga. „Pimiento de Gernika“ paprika kasvatajad, kes kasvatavad seda paprikat pestitsiidide kasutamist piiravate rangete integreeritud tootmiseeskirjade kohaselt, on otsustanud keskkonna ja elurikkuse kaitsmiseks kasutada selle põllukultuuri kasvatamiseks mulla alternatiivina substraate. Nagu allpool loetletud uuringud tõendavad, võimaldab substraat taimel juurduda ja on taimele inertseks kandjaks, sekkumata tema toitainetarbimisse. „Pimiento de Gernika“ paprika kasvatamiseks sobivad inertsed substraadid, kuigi tihendamiseks võib kasutada väikest osa orgaanilist ainet. Kumbki neist komponentidest ei sisalda mingeid makro- ega mikrotoitaineid, mida taim saaks omastada. Substraati iseloomustab peamiselt selle väike tihedus, mis võimaldab õhul ja veel selle struktuuri läbida. Kõnealused uuringud on järgmised: — Arriaga, H., Nunez-Zofio, M., Larregla, S., Merino, P., „Gaseous emissions from soil biodisinfestation by animal manure on a greenhouse pepper crop“, Crop Protection, nr 30, 2011, lk 412–419. — Macia, H., Etxeandia A., Domingo M., Amenabar R., „Effect of different N/K ratios in nutrient solutions on pepper of Gernika“, Acta Horticulturae, nr 40, 1997, lk 475–478. — Larregla, S., „Etiología y epidemiología de la „Tristeza“ del pimiento en Bizkaia“, kontrollimisel, doktoritöö, Baskimaa ülikool, Leioa, 2003. — Larregla, S., Guerrero, M. M., Mendarte S., Lacasa, A., „Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops“, teoses Organic Amendments and Soil Suppressiveness in Plant Disease Management, 2015, lk 437–456. — Nuñez-Zofío, M., Garbisu, C., Larregla, S., „Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain“Acta Horticulturae, nr 883, 2010, lk 353–360. — Nuñez-Zofío, M., Larregla, S., Garbisu, C., „Repeated biodisinfection controls the incidence of Phytophthora root and crown rot of pepper while improving soil quality“, Spanish Journal of Agricultural Research, nr 10, 2012, lk 794–805. — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf Viidatud uuringud näitavad, et mullas kasvatamise või substraadis kasvatamise meetodil saadud tooted ei erine üksteisest. Seega lisatakse taime substraadis kasvatamise võimalus, sest substraat võimaldab taimel juurduda, olles taimele inertseks kandjaks, sekkumata taime toitainetarbimisse. See tähendab, et „Pimiento de Gernika“ paprika omadusi ei mõjutata. Praegune sõnastus „Mulda väetatakse toitainete sisalduse säilitamiseks ja tasakaalu hoidmiseks mullas ja taimes, võttes arvesse proovide võtmist kultuurist, taime toitainevajadusi, mulla viljakust ja muude allikate (vesi, orgaanilised ained jne) panust.“ asendatakse järgmisega: „„Pimiento de Gernika“ paprikat saab kasvatada nii mullas kui ka substraadis. Väetatakse toitainete sisalduse säilitamiseks ja tasakaalu hoidmiseks mullas ja substraadis. Nii muld kui ka substraat peavad alati vastama integreeritud tootmist käsitlevatele asjakohastele õigusaktidele. Kasvusubstraati iseloomustab väike tihedus (30–150 kg/m3), mis võimaldab õhul ja veel selle struktuuri läbida ja olla taimele inertseks kandjaks, sekkumata taime toitainetarbimisse.“

3. Kolmeteistkümnes lõik Sõna „igapäevaselt“ asendatakse sõnaga „sageli“, sest esimest võidakse tõlgendada nii, et saaki tuleb koristada iga päev. Saaki tuleb koristada nii tihti, kui viljade areng nõuab, ja selle sagedus on tootmistsükli jooksul erinev. Lisaks võib tootmises ette tulla märkimisväärseid kõrgperioode. Kuna viljad tuleb korjata käsitsi, võib saagikoristus mõnikord tööjõu nappuse tõttu kauem aega võtta, sest tegemist on valdavalt pereettevõtetega. See muudatus mõjutab koonddokumendi punkti 3.5. Seega, praegune sõnastus „Kuna saak koristatakse vilja optimaalse valmimisstaadiumi ajal, tehakse seda igapäevaselt ja toode pakendatakse samal päeval. Erandkorras ja tootmise tippajal võib pakendamine siiski toimuda järgmisel päeval.“ asendatakse järgmisega: „Kuna saak koristatakse vilja optimaalse valmimisstaadiumi ajal, tehakse seda sageli ja toode pakendatakse samal päeval. Erandkorras ja tootmise tippajal võib pakendamine siiski toimuda järgmise paari päeva jooksul.“

4. Neljateistkümnes ja kuueteistkümnes lõik Kaotatakse nõue, mille kohaselt peab pakendamine toimuma tootmispiirkonnas, sest pakendamine ei ole iseenesest tootmisetapp ega mõjuta toote kvaliteeti ja ehtsuse tagamist. Ülejäänud pakendamisnõuded, mis võiksid mõjutada toote lõppkvaliteeti, jäetakse alles. See muudatus mõjutab koonddokumendi punkti 3.5. Allpool tsiteeritud neljateistkümnes ja kuueteistkümnes lõik, milles on osutatud nõudele, mille kohaselt peab pakendamine toimuma tootmispiirkonnas, jäetakse välja. Neljateistkümnes lõik: „Paprika tootmispiirkonnas ettevalmistamise ja pakendamise nõude eesmärk on kaitsta nimetuse mainet, garanteerides toote ehtsuse ning selle kvaliteedi ja omaduste säilimise.“ Kuueteistkümnes lõik: „Lisaks raskendab pakendamine väljaspool tootmispiirkonda kontrolliülesannete täitmist, millel võib olla negatiivne mõju toote kvaliteedile ja ehtsuse tagamisele.“

5. Üheksateistkümnes lõik Viljad tuleb korjata käsitsi, sest teatavaid kvaliteediaspekte, näiteks seda, et kest ei oleks liiga paks, saab hinnata üksnes käsitsi korjates. Masinpakendamine on siiski lubatud, kuna tehnoloogilised edusammud on teinud võimalikuks toote ettevaatliku töötlemise, kiirendades samal ajal protsessi. See muudatus ei mõjuta koonddokumenti. Praegune sõnastus „Pakendatakse käsitsi ja alati väga ettevaatlikult, et säilitada toote füüsikalised omadused.“ asendatakse järgmisega: „Viljad korjatakse käsitsi ja nii sorteerimine kui ka pakendamine toimuvad alati väga ettevaatlikult, et säilitada toote füüsikalised omadused.“

SEOS ÜMBRITSEVA PIIRKONNAGA

Seda lõiku on tulnud kohandada, et jätta välja viited mullas ja katmikalal kasvatamisele, mis ei mõjuta tootmispiirkonna ja toote vahelist seost, sest see seos põhineb toote mainel.

Koonddokumendi punkti 5, mis käsitleb seost piirkonnaga, tuli muuta, et jätta punkti 5.1 kolmanda lõigu esimesest reast, neljanda lõigu teisest osast ja punkti 5.3 kümnendast lõigust välja sõna „mullas“ samadel põhjustel, mis esitati tootespetsifikatsiooni F osa muutmise kohta, nimelt et lisada tootmismeetodi ossa substraadis kasvatamine ning kuna muld ja substraat ei ole tegurid, millel seos põhineb, sest „Pimiento de Gernika“ / „Gernikako Piperra“ paprika puhul põhineb see toote mainel.

Teine seost tõendav element (traditsioonilised kasvatustavad) säilitatakse, sest traditsioonilised teadmised ei olene substraadi kasutamisest.

„Pimiento de Gernika“ / „Gernikako Piperra“ paprika on Baskimaa tarbijate seas väga populaarne, sest seda kultuuri on piirkonnas kasvatatud sajandeid ning selle seemneid ja kasvatusmeetodeid on antud edasi põlvest põlve, mistõttu see on saanud Biskaia ajaloo osaks. Lisaks on see põlvest põlve edasi antud seemnete kasvatamise ja säilitamise süsteem toonud kaasa „Pimiento de Gernika“ paprika loomuliku kohastumise oma keskkonnaga ja andnud ainulaadsete geneetiliste omadustega sordid („Iker“ ja „Derio“). Selle toote mõju Baskimaa gastronoomiale on sedavõrd suur, et on loodud gild Cofradía del Gernikako Piperra, mis aitab levitada selle toote mainet maapiirkondadest linnadesse.

KOONDDOKUMENT

„PIMIENTO DE GERNIKA“ / „GERNIKAKO PIPERRA“

ELi nr: PGI-ES-0673-AM01 – 22. veebruar 2016

KGT (X) KPN ( )

1. Nimetus(ed)

„Pimiento de Gernika“ / „Gernikako Piperra“

2. Liikmesriik või Kolmas Riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Gernikako Piperra“ / „Pimiento de Gernika“ hõlmatud paprika on hariliku paprika Capsicum annuum L. perekonda kuuluvast „Gernika“ sordist aretatud kohaliku kultivari vili. Seda turustatakse värskelt inimtoiduks ette nähtud pooltooreste paprikana, mida praetakse. Selle kohaliku kultivari hulgast on välja valitud mitu teisendit ja kaks neist on kantud kaubanduslike sortide registrisse nimede „Derio“ ja „Iker“ all. Kaitstud geograafiline tähis võib hõlmata ka mis tahes muud selle kohaliku kultivari teisendit, millel on „Pimiento de Gernika“ sordi omadused.

„Pimiento de Gernika“ on magus paprika, mille kapsaitsiini sisaldus on väike või puudub üldse, mis tähendab, et Baskimaa keskkonnatingimustes kasvades ei ole see tavaliselt vürtsikas. Taime viljaliha on õhuke (2–3 mm paksune*) ja pikkupidi lõigatuna on sel keskmise või kitsa kolmnurga kuju, mis vastab Pochardi klassifikatsiooni (1966) tüüpidele C3 ja C1.

Seda paprikat kasutatakse peamiselt poolvalminuna praadimiseks. See on kujunenud selle kõige populaarsemaks tarbimise viisiks. Viljad koristatakse siis, kui need on veel üleni ühtlaselt rohelised ja enne lõpliku suuruse saavutamist, kui nende pikkus vart arvestamata on 6–9 cm, laius 2–3 cm ja kaal* 10–12 grammi. Vilja värvus jääb keskmise rohelise ja tumerohelise vahele. Vili on kitsas ja piklik. Selle pikilõige on kolmnurkne ja ristlõige elliptiline või kolmnurkne ning kahe või kolme selgelt väljajoonistumata tahuga. Vilja tipp on terav ning vars on terve, pikk ja peenike. Varre liitumiskoht viljaga on tavaliselt lame või kumer. Kest on õhuke ega ole nahkjas või sööjale tuntav. Paprikad on siledad ja värske väljanägemisega. Nende sees on täielikult väljakujunemata pärlmutterjat tooni seemned.

„Gernika“ sorti tuntakse ka nimede „pimiento choricero“ ja „pimiento de Bizkaia“ all.

Enamik kõnealuse paprika saagist kasutatakse värskelt toiduks enne, kui paprika on saavutanud oma lõpliku suuruse.

(* Küpse paprika omadused)

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

3.4. Tootmise erietapid, mis peavad toimuma määratletud geograafilises piirkonnas

Paprika peab olema toodetud geograafilises piirkonnas.

Taimed tuleb istutada kas avamaale või katmikalale. Tootmisel järgitakse paprika täiuslikuks arenguks ja viljakandmiseks kõige sobivamaid kasvatamismeetodeid. Kasutada ei tohi tooteid või kasvatamissüsteeme, mis võiksid kahjustada toodangu kvaliteeti.

Avamaale istutatakse paprikaid ajavahemikus aprillist maini, kasvuhoonesse või polüetüleenist tunnelisse istutamise korral nihkub istutamise aeg veebruarisse, märtsi või aprilli; teist kasvatamistsüklit on lubatud kasutada alates juunist. Paprikad koristatakse esimesel juhul alates juunist ning teisel juhul alates aprilli keskpaigast. Saaki koristatakse põhiliselt aprillist novembrini. Istutamistihedus on kuni 4 taime ruutmeetri kohta.“

Kahjuritõrjet tuleb kasutada minimaalselt ja ainult siis, kui see on vajalik. Võimaluse korral tuleb kasutada bioloogilisi kahjuritõrjevahendeid ja -meetodeid.

Saak koristatakse käsitsi ja nii mitmes etapis kui vajalik. Seda tehakse vilja optimaalse valmimisstaadiumi ajal ja väga ettevaatlikult, et vilja mitte kahjustada ja et kindlustada selle füüsikalised omadused.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Saak koristatakse vilja optimaalse valmimisstaadiumi ajal, mistõttu seda tehakse sageli ja toode pakendatakse samal päeval. Erandkorras ja tootmise tippajal võib pakendamine toimuda järgmise paari päeva jooksul.

Tegemist on värske, lühikese säilivusajaga tootega. Toodet ei ole soovitatav ladustada külmlaos, transportida ja säilitada pikema aja jooksul kui vajalik, kuna see võib halvendada toote kvaliteeti.

Paprika eriomaduste tõttu (värskel kujul turustatav, õhuke kest ja viljaliha, pooltoores) on see väga vastuvõtlik temperatuuri ja niiskuse järskudele muutustele ning rikneb kiiresti. Seetõttu võib mis tahes töötlemine või transportimine peale toote tarbija jaoks ettevalmistamiseks rangelt vajaliku halvendada paprika kvaliteeti.

3.6. Sellise toote märgistamise erieeskirjad, millele registreeritud nimetus viitab

Lisaks õigusaktidega nõutavale üldisele teabele peab kaitstud geograafilise tähisega „Pimiento de Gernika“ / „Gernikako Piperra“ hõlmatud paprika märgistus sisaldama sõnu „Pimiento de Gernika“ / „Gernikako Piperra“ ja selle logo.

4. Geograafilise piirkonna täpne määratlus

Geograafiline piirkond hõlmab Gipuzkoa ja Biskaia provintsi ja järgmisi Álava provintsi maakondi: Alavesa maakond Cantabrias, kuhu kuuluvad Ayala, Okondo, Llodio, Amurrio ja Artziniega vald, ja Estribaciones del Corbea maakond, kuhu kuuluvad Urkabustaiz“, Zuya, Zigotia, Legutiano ja Aramaio vald.

5. Seos geograafilise piirkonnaga

5.1. Geograafilise piirkonna eripära

Kõnealuse paprika kasvatamiseks sobiv geograafiline piirkond on Baskimaal asuv Atlandi ookeani rannikuala, kus valitseb mesotermiline kliima, mida iseloomustavad mõõdukad temperatuurid ja rohked sademed. Ühtegi sademetevaba kuud ei esine ja kõige rohkem sajab sügisel ja talvel. Piirkonda mõjutab Atlandi ookean, mille lääne-idasuunaliste hoovuste tõttu on sealne kliima palju soojem (aasta keskmine temperatuur 13 oC ja temperatuuri kõikumine 11 oC) ja niiskem, kui ainult laiuskraadi arvestades olema peaks.

Optimaalne suhteline õhuniiskus jääb vahemikku 60–75 %. Väiksem õhuniiskus, millega kaasnevad kõrgem temperatuur ja suurem päikesevalguse hulk, võivad põhjustada viljade kaubanduslikku kvaliteeti vähendavate füsioloogiliste probleemide teket. Üheks näiteks on liiga paks kest (mis vähendab vilja väärtust selle peamiseks kasutusalaks, nimelt praadimiseks ettenähtud paprikana).

Kui nimetatud keskkonnatingimustele lisandub veepuudus ja suur koguaurumine, võib ilmneda veel kaks füsioloogilist kõrvalekallet, mis vähendavad viljade kvaliteeti: viljatipumädanik ja/või suurenenud kapsaitsiinisisaldusest tulenev liigne vürtsikus.

Baskimaa kliima vastab ideaalselt kõnealuse paprika kasvatamiseks sobivatele agroklimaatilistele tingimustele. Baskimaal asuval Atlandi ookeani rannikualal on tagatud paprika kasvatamiseks vajalik mõõdukas ja mitte liiga kõrge temperatuur ja külmakahjustuste puudumine.

Selle määratletud geograafilise piirkonna agroklimaatilised tingimused annavad kõnealusele paprikale erilise kvaliteedi, mille järgi on see tuntuks saanud, ja välistavad või vähendavad samas puuduseid nagu vürtsikus, liiga paks kest või viljatipumädanik.

5.2. Toote eripära

„Pimiento de Gernika“ / „Gernikako Piperra“ on kohalik kultivar, mis on täielikult kohastunud Baskimaal asuva Atlandi ookeani rannikuala agroklimaatiliste tingimustega.

Tootmispiirkonna agroklimaatilised tingimused annavad sellele paprikale mõned erilised omadused, nagu vürtsikuse puudumine ja õrn viljaliha, mis on sellele ka tuntust toonud.

Seda liiki paprika on temperatuuri suhtes nõudlik. Kui temperatuur langeb alla 15 °C, siis taime areng aeglustub ja alla 10 °C juures peatub täielikult. Üle 35 °C temperatuur võib põhjustada õite ja äsja moodustunud viljade mahalangemist. Taimekasvu ja viljumise jaoks optimaalne temperatuur on 25 °C päeval ja 18 °C öösel. 1 °C juures saavad taimed külmakahjustusi. Taime arenguks vajalik maapinna temperatuur on üle 12 oC ning selleks, et see korralikult kasvaks, peab päevane õhutemperatuur küündima 20 oC-ni vaid väikeste erinevustega päevase ja öise temperatuuri vahel.

Lisaks kuulub kõnealuse paprika eriomaduste hulka vilja suurus, kuna saagi varajane koristamine tagab õrna viljaliha, sööjale märkamatu kesta ja meeldiva maitse.

See paprika on tuntud oma erilise maitse ja hea kvaliteedi poolest ning seda süüakse tavaliselt praetult suupistena, garneeringuna või eelroana. Tegu on Baski köögi ühe kõige tüüpilisema toiduga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote teatava kvaliteedi, maine või muude omaduste vahel

Seos määratletud geograafilise piirkonna ja „Pimiento de Gernika“ / „Gernikako Piperra“ paprika vahel põhineb selle mainel ja ammustest aegadest kasutusel olnud kasvatusviisidel ning selle tagavad sellised asjaolud nagu kõnealuse paprika suur populaarsus Baskimaa tarbijate seas ja turuväärtus.

Baskimaa ühe vanima teadaoleva kultivari „Pimiento de Gernika“ / „Gernikako Piperra“ seemned ja kasvatamise saladused anti sajandite vältel edasi ühelt põlvelt teisele ning see on saanud Biskaia ajaloo osaks.

Baskimaa ja ülejäänud Hispaania tuntud toidukriitikud (Llona Larrauri, Busca Isusi, J. L. Iturrieta, J. J. Lapitz, José Castillo, Marquesa de Parebere ja Ignacio Domenech) on kõnealust toodet oma artiklites kiitnud või seda mõnes oma retseptis kasutanud. Isegi ülemaailmselt tuntud Baski kokad, nagu näiteks Arguiñano ja Subijana, kasutavad seda paprikat oma retseptides.

1998. aastal loodi ühendus Cofradía del Gernikako Piperra, mille ainus eesmärk on suurendada teadlikkust „Pimiento de Gernika“ / „Gernikako Piperra“ paprikast. See ühendus organiseerib mitmesuguseid „Pimiento de Gernika“ paprika tutvustamise üritusi, sealhulgas eelkõige degusteerimine Gernika traditsioonilisel turul. Paprika ongi oma nime saanud selle linna järgi, kuna traditsiooniliselt kasvatati seda põhiliselt selles piirkonnas. Seal toimub igal esmaspäeval kuulus puu- ja köögiviljaturg, kus üheks müügihitiks on kõnealune paprika.

„Gernika viimane esmaspäev“ on Baskimaa suurim põllumajanduslaat. Seda külastab üle 100 000 inimese ja seda peetakse oktoobri viimasel esmaspäeval. Kõnealust laata mainitakse juba 1366. aastast pärinevas Gernika linna asutamisürikus.

Toote head mainet kinnitas ka turu-uuringute ettevõtte IKERFEL uuring tunnustatud kvaliteediga toodete kohta, mis tehti kvantitatiivset metoodikat kasutades ja põhines 16.–30. juuli 2009 tehtud 900 intervjuul Baskimaa autonoomses piirkonnas majapidamississeoste teinud inimestega. Selle uuringu järgi tunneb „Pimiento de Gernika“ / „Gernikako Piperra“ paprikat (spontaanselt + etteantud variandi põhjal) 83 % Baskimaa autonoomse piirkonna elanikest.

Nagu juba eespool mainitud, on lisaks mainele ja kasvatusviisile ülioluline ka määratletud geograafilise piirkonna kliima, mis tagab kõnealuse toote kvaliteedi ja omapära.

Geograafilise piirkonna kliima pakub seda liiki paprika kasvatamiseks vajalikke temperatuuri- ja niiskustingimusi, mis tagavad taime õige kasvu ja paljunemise.

Kui seda paprikat kasvatatakse muudes Lõuna-Hispaania piirkondades, kus valitseb kuumem kliima, ning kõrge temperatuuri ja madala niiskustasemega perioodidel, siis viljade kaubanduslik kvaliteet halveneb, kuna esineb sagedamini eespool kirjeldatud füsioloogilisi probleeme (liiga paks kest, viljatipumädanik ja/või vürtsikamad paprikad).

Kohalik kultivar on piirkonna põllumeeste tähelepanekute ja oskuste otsene tulemus. Sellel on tugev side keskkonnaga ning see on eriti hästi kohastunud piirkonnas esinevate ilmastikutingimustega. Asjaomases piirkonnas on paljude aastate jooksul õnnestunud säilitada sorti „Pimiento de Gernika“, selle kasvatusviisi ja erilist kasutusviisi. See on võimaldanud kaitsta seda liiki paprika omapära. „Pimiento de Gernika“ paprika erilisus tuleneb selle täielikust kohastumisest tootmispiirkonnaga.

Viide tootespetsifikaadi avaldamisele

http://www.nasdap.ejgv.euskadi.eus/r50-4633/es/contenidos/informacion/dop_pimiento/es_agripes/dop_pimiento.html

(1) ELT L 343, 14.12.2012, lk 1.